Diari Oficial de la Generalitat Valenciana


Sumari del DOGV 8583, del 03-07-2019 (2019/6700)

ORDRE 10/2019, de 27 de juny, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es modifica l'Ordre 20/2017, de 21 de juliol, de la Conselleria d'Agricultura, Medi Ambient, Canvi Climàtic i Desenvolupament Rural per la qual s'aproven les bases reguladores de les ajudes per a projectes desenvolupats dins de les estratègies de desenvolupament local participatiu aprovades als grups d'acció local pesquera en la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2019/06/27/10/dof/vci/html**

### Dades del document

Número de DOGV
:   8583

Data del DOGV
:   03-07-2019

Secció del DOGV
:   I. DISPOSICIONS GENERALS

Número del document
:   2019/6700


Data del document
:   27-06-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * legislació

ORDRE 10/2019, de 27 de juny, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es modifica l'Ordre 20/2017, de 21 de juliol, de la Conselleria d'Agricultura, Medi Ambient, Canvi Climàtic i Desenvolupament Rural per la qual s'aproven les bases reguladores de les ajudes per a projectes desenvolupats dins de les estratègies de desenvolupament local participatiu aprovades als grups d'acció local pesquera en la Comunitat Valenciana. [2019/6700]  
  
  
PREÀMBUL  
  
Amb l'experiència acumulada després de la gestió de la primera convocatòria d'ajudes als projectes desenrotllats dins de les estratègies de desenvolupament local participatiu aprovades als grups d'acció local pesquera en la Comunitat Valenciana, s'ha apreciat la necessitat de modificar alguns aspectes de les bases reguladores publicades mitjançant l'Ordre 20/2017, de 21 de juliol, amb la finalitat de dotar-les de major claredat per a comprendre'n l'objecte, corregir errors de transcripció, millorar el procediment de gestió de les ajudes pel que respecta a les relacions entre l'Organisme Intermedi de Gestió i els GALP, i obrir la possibilitat de sol·licitar bestretes destinades a sufragar despeses de funcionament i animació als GALP.  
Tot seguit es relacionen els articles que són modificats, per les causes que s'exposen a continuació.  
La modificació de l'article 1 es realitza per la necessitat d'explicar amb claredat l'objecte i abast d'aquestes ajudes. Les ajudes van dirigides a incentivar tant els projectes desenrotllats en aplicació de les estratègies de desenvolupament local participatiu, com per a les despeses de funcionament i animació dels GALP, en el desenvolupament de la promoció i la posada en pràctica de les seues estratègies.  
La modificació de l'article 6 es deu a la necessitat de simplificar la definició dels tipus de projecte a presentar, fent-ho solament per tipus de crèdit, siguen de despesa o inversió. S'eliminen els apartats 6.1, 6.2 i 6.3 de l'Ordre 20/2017, de 21 de juliol.  
Ha sigut necessari redactar novament l'article 7 de l'Ordre 20/2017, de 21 de juliol, per tindre un error de transcripció en el punt 1, on diu «4.1», hi ha de dir «5.1». En aquest article també s'ha observat necessari eliminar el 7.2, que exigia que els beneficiaris i receptors de l'ajuda estigueren empadronats o tingueren la seua seu social en l'àmbit territorial del GALP; amb la nova redacció, sols s'exigeix desenvolupar el projecte en el territori del GALP.  
Advertida la dificultat que suposa l'obligació de presentar els permisos, autoritzacions i llicències legalment exigibles, se'n facilita la presentació, tot permetent-se que aquesta es realitze fins al moment de la presentació de la sol·licitud de pagament de l'ajuda. Per aquest motiu, cal modificar l'article 8.2.q i derogar els articles 16.3 i 17.12.  
  
La intensitat de les ajudes, exposada en l'article 11, es va limitar respecte d'allò permès pel Fons Europeu Marítim i de la Pesca a iniciativa dels Grups d'Acció Local. Transcorreguda la primera convocatòria, s'ha observat la dificultat en el desenvolupament de les diferents estratègies que suposa aquesta autolimitació, per la qual cosa és necessària la modificació per a eliminar aqueixa restricció, podent arribar als màxims permesos pel Reglament 508/2014, del Parlament Europeu i del Consell, relatiu al Fons Europeu Marítim i de la Pesca.  
Els GALP han demandat sol·licitar bestretes per a les ajudes a les despeses de funcionament i animació, que no estaven previstes en l'Ordre 20/2017, de 21 de juliol, però que estan desenvolupades en l'article 35 del Reglament (UE) número 1303/2013 del Parlament i del Consell, de 17 de desembre de 2013, per tant és necessari introduir la base jurídica en què s'empararan, s'afigen els articles 15 bis i 15 ter.  
  
Observada una errada en la descripció del procediment en la Fase d'instrucció que s'exposa en l'apartat 3 de l'article 18, és necessari modificar-ne la redacció, ja que no podem de tornar l'expedient als GALP, per la raó que no se n'ha contemplat mai la custòdia.  
En l'article 19.1 s'ha detectat la necessitat de modificar la redacció per a introduir més clarament la participació de les direccions territorials en la fase de proposta de les ajudes.  
Finalment, a instàncies de la Direcció General de Fons Europeus, és necessari fer la modificació de la disposició addicional primera de l'Ordre 20/2017, de 21 de juliol, atès que es va ometre l'esment a l'article 42 del TFUE en l'argumentació de la no-subjecció a l'article 107.1 del Reglament (UE) 508/2014 en el seu article 8. Es fa referència expressa al reglament de minimis.  
Aquesta disposició s'adapta als principis de bona regulació, necessitat, eficàcia, proporcionalitat, seguretat jurídica i transparència, establerts en l'article 129 de la Llei 39/20975, d'1 d'octubre, del procediment administratiu comú de les administracions públiques.  
Per tot això, havent sigut consultats els grups d'acció local pesquers, havent demanat l'informe preceptiu pertinent de l'Advocacia General de la Generalitat, oït el dictamen del Consell Jurídic Consultiu, i en virtut de les facultats que em confereix l'article 28.e de la Llei 5/1983, de 30 de desembre, del Consell, i l'article 160.2.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i vista la proposta de la Direcció General d'Agricultura, Ramaderia i Pesca, en l'exercici de les funcions que tinc atribuïdes,  
  
  
ORDENE  
  
Article únic. Modificació de l'Ordre 20/2017, de 21 de juliol, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableixen les bases reguladores de les ajudes per a projectes desenrotllats dins de les estratègies de desenvolupament local participatiu, aprovades als grups d'acció local de pesca en la Comunitat Valenciana  
Es modifiquen els articles 1, 6, 7, 8.2.q, 11, 18.3, 19.1 i la disposició addicional primera, es deroguen els articles 16.3 i el 17.12, i s'afigen els articles 15 bis i 15 ter a l'Ordre 20/2017, de 21 de juliol, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableixen les bases reguladores de les ajudes per a projectes desenrotllats dins de les estratègies de desenvolupament local participatiu, aprovades als grups d'acció local de pesca en la Comunitat Valenciana, quedant redactats com apareixen en l'annex (articles modificats de l'Ordre 20/2017, de 21 de juliol) de la present ordre.  
  
  
  
DISPOSICIÓ ADDICIONAL  
  
Primera. No increment de la despesa  
L'aprovació de les presents bases no comporta cap obligació econòmica o despesa per al pressupost de la Generalitat. Seran les successives resolucions per les quals s'efectuen les convocatòries periòdiques específiques de les ajudes, les quals comportaran aquestes obligacions econòmiques.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 27 de juny de 2019  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
MIREIA MOLLÀ HERRERA  
  
  
ANNEX  
(Articles modificats de l'Ordre 20/2017, de 21 de juliol)  
  
Es modifiquen els articles 1, 6, 7, 8 apartat 2.q, 11, 18.3, 19.1, i la disposició addicional primera, es deroguen els articles 16.3 i 17.12, i s'afig l'article 15 bis i 15 ter, quedant redactats en els termes següents:  
  
  
U. L'article 1 queda redactat com segueix:  
«Article 1. Objecte i àmbit d'aplicació  
1. L'objecte d'aquesta ordre és establir les bases reguladores per a la concessió d'ajudes per a projectes desenrotllats dins de les EDLP aprovades als GALP en la Comunitat Valenciana, així com les ajudes a les despeses de funcionament i animació que podran sol·licitar els GALP, per a fer front als costos d'explotació vinculats a la gestió de la posada en pràctica de l'estratègia i la seua animació, en aplicació de l'article 35 del Reglament 1303/2013 (UE).  
2. Les sol·licituds es gestionaran en col·laboració amb els GALP en les seues respectives àrees geogràfiques d'actuació, en els termes que s'especifiquen en els convenis de col·laboració que s'han formalitzat amb la Generalitat, a través de la conselleria competent en matèria de pesca marítima, per a la implementació de les EDLP».  
  
Dos. L'article 6 queda redactat com segueix:  
«Article 6. Tipus de projectes  
1. Els projectes que es presenten podran incloure inversions o despeses per a sufragar les operacions presentades, en aplicació de cadascuna de les EDLP de cada GALP, i que tinguen els objectius definits en l'article 63.1 del Reglament (UE) 508/2014, del Parlament Europeu i del Consell, de 15 de maig de 2014, relatiu al Fons Europeu Marítim i de la Pesca.  
2. Els projectes han de complir els requisits següents:  
a) Contribuir als objectius de l'EDLP aprovada per a la zona on actuarà el GALP.  
b) Estar situats en el territori de cada GALP.  
c) Ser tècnicament i econòmicament viable.  
d) Complir amb les normes sectorials (UE, nacionals i regionals) aplicables a cada tipus de projecte».  
  
Tres. L'article 7 queda redactat com segueix:  
«Article 7. Beneficiaris  
1. Podran ser beneficiaris les persones físiques o jurídiques, de caràcter públic o privat, i agrupacions constituïdes com GALP, que desenvolupen projectes integrats en l'EDLP, i que contribuïsquen a aconseguir un o diversos dels objectius previstos en l'article 5.1 de la present ordre, en l'àmbit territorial del GALP a la Comunitat Valenciana».  
Els GALP podran ser beneficiaris i portar a la pràctica projectes de conformitat amb l'EDLP, d'acord amb l'apartat 4 de l'article 34 del capítol II del Reglament 1303/2013.  
Els GALP podran ser beneficiaris d'ajudes destinades a les despeses de funcionament i animació, per a la posada en pràctica de la seua estratègia.  
2. Podran tindre la condició de beneficiaris les agrupacions de persones físiques que, fins i tot mancant de personalitat jurídica, puguen dur a terme els projectes o activitats que motiven la concessió de la subvenció. En aquest cas, haurà de fer-se constar expressament, tant en la sol·licitud com en la resolució de concessió, els compromisos d'execució assumits per cada membre de l'agrupació, així com l'import de subvenció a aplicar per cadascun, que tindran igualment la consideració de beneficiaris. Així mateix, haurà de nomenar-se un representant o apoderat únic de l'agrupació, amb poders suficients per a complir les obligacions que, com a beneficiària, corresponen a l'agrupació. No podrà dissoldre's l'agrupació fins que haja transcorregut el termini de prescripció previst en els articles 39 i 65 de la Llei 38/2003, General de Subvencions.  
3. No podran ser beneficiaris de les ajudes:  
a) Les empreses en situació de crisi, d'acord amb les directrius sobre ajudes estatals de salvament i reestructuració d'empreses no financeres en crisis (Comunicació 2014/C 249/01, de la Comissió, 31.07.2014).  
b) Les persones o entitats que es troben en qualsevol dels supòsits, o en els quals concórrega qualsevol de les circumstàncies assenyalades en l'article 13.2 de la Llei 38/2003, General de Subvencions.  
c) Els qui estiguen subjectes a una ordre de recuperació d'ajudes com a conseqüència d'una decisió prèvia de la Comissió Europea, que les declare il·legals i incompatibles amb el mercat comú.  
d) Els qui hagen comès una infracció greu d'acord amb l'article 42 del Reglament (CE) núm. 1005/2008, o a l'article 90, apartat 1, del Reglament (CE) núm. 1224/2009.  
e) Els qui hagen estat involucrats en l'explotació, gestió o propietat de vaixells pesquers inclosos en la llista de vaixells INDNR de la Unió, contemplada en l'article 40, apartat 3 del Reglament (CE) núm. 1005/2008, o de vaixells que enarboren el pavelló de països considerats tercers països no cooperants, segons s'estableix en l'article 33.  
  
f) Els qui hagen comès algun dels delictes establits en els articles 3 i 4 de la Directiva 2008/99/CE, quan es presente una sol·licitud d'ajuda conformement al títol V, capítol II del Reglament (UE) núm. 508/2014.  
  
g) Les persones o entitats que hagen comès greus violacions de la política pesquera comuna (PPC)».  
  
Quatre. L'apartat 2.q de l'article 8, queda redactat com segueix:  
«Article 8, apartat 2.q  
q) Els permisos, llicències i autoritzacions exigibles en funció de l'activitat a desenvolupar, hauran de presentar-se almenys en la presentació de la solució de pagament de l'ajuda».  
  
Cinc. L'article 11 queda redactat com segueix:  
«Article 11. Intensitat de les ajudes  
1. La intensitat màxima de l'ajuda serà del 50 %, amb les excepcions que figuren en l'article 95 del Reglament (UE) núm. 508/2014 del Parlament Europeu i del Consell, de 15 de maig de 2014, relatiu al Fons Europeu Marítim i de la Pesca, i amb les intensitats específiques d'ajuda previstes en l'annex I del Reglament adés citat.  
2. Es tindran en compte els límits que s'establisquen en la respectiva estratègia en el cas de ser inferiors als establits reglamentàriament».  
  
3. En els projectes no pesquers en els quals s'haja de considerar el Reglament (UE) núm. 1407/2013, de la Comissió, de 18 de desembre, relatiu a l'aplicació dels articles 107 i 108 del Tractat a les ajudes de minimis (DOUE L 325, de 24 de desembre), s'aplicaran els percentatges indicats en els punts 1 i 2 del present article, i l'ajuda no sobrepassarà els 200.000 - per promotor durant un període de tres exercicis fiscals».  
  
  
Sis. S'introdueix l'article 15 bis, amb la redacció següent:  
«Article 15 bis. Despeses de funcionament i despeses d'animació dels GALP  
El present article té per objecte establir el règim jurídic de les ajudes destinades a les despeses de funcionament i animació dels GALP, incloses en els apartats d i e de l'article 35.1 del Reglament (UE) núm. 1303/2013, del Parlament Europeu i del Consell, de 17 de desembre de 2013, on s'estableixen les ajudes del FEMP al desenvolupament local participatiu.  
El percentatge de les despeses de funcionament i animació no podrà excedir del 25 % de la despesa pública total de l'EDLP, en compliment de l'article 35.2 del Reglament (UE) núm. 1303/2013, del Parlament Europeu i del Consell, de 17 de desembre de 2013.  
1. Les despeses elegibles de funcionament són aquelles vinculades a la gestió de l'aplicació de l'EDLP i consisteixen en:  
a) Despeses de personal, contractat pel GALP, que tindrà la qualificació suficient per a assumir el pes principal de la gestió del programa. Aquestes despeses inclouran retribucions salarials, cotitzacions a la seguretat social i indemnitzacions per desplaçaments, manutenció i hostalatge, segons el que es disposa en la norma reguladora en vigor sobre indemnitzacions per raó del servei, per la qual es regulen les condicions de treball del personal al servei de l'Administració pública.  
b) Assistència a la gestió en aspectes puntuals necessaris per a la correcta aplicació de l'EDLP com els referits a serveis tècnics, jurídics, laborals, fiscals, comptables i d'auditoria.  
c) Despeses notarials, registrals i pericials.  
d) Subministraments externs (consum de serveis de naturalesa diversa).  
e) Material informàtic, telemàtic i de reprografia.  
f) Despeses relatives a la seu del GALP (lloguer, condicionament, equipació, despeses corrents en aigua, telefonia, electricitat, neteja, internet, material fungible, etc.).  
g) Despeses referides a la constitució d'avals o de garanties bancàries que siguen necessàries per a la tramitació i concessió de les bestretes corresponents a l'ajuda pública destinada a les seues despeses de funcionament i animació.  
h) Despeses de constitució de pòlisses bancàries.  
i) Despeses vinculades al treball en xarxa.  
j) Despeses corresponents a activitats formatives del personal i junta directiva del grup, sempre que es referisquen a accions relatives al sector pesquer i aqüícola impartides dins de l'àmbit territorial de la Comunitat Valenciana, o si ho foren fora d'aquest àmbit, prèvia autorització de l'òrgan intermedi de gestió, que valorarà l'oportunitat d'aquesta formació.  
k) Despeses d'assegurances.  
l) Despeses relatives a l'avaluació i seguiment de l'estratègia.  
m) Altres despeses necessàries per a realitzar les funcions que li corresponen com a entitat col·laboradora de la Direcció General d'Agricultura, Ramaderia i Pesca, tals com les despeses de representació institucional, així com despeses associades a les reunions dels seus òrgans de decisió, a excepció de qualsevol tipus de retribució per assistència a aquelles.  
2. Les despeses elegibles d'animació de l'EDLP tenen la finalitat d'intercanvi entre les parts interessades per a subministrar informació i fomentar l'estratègia, i per a donar suport als beneficiaris potencials de cara a la governança dels recursos pesquers i activitats marítimes locals. El seu abonament es reportarà una vegada iniciada la gestió de l'EDLP i després de la seua posada en pràctica.  
Podran ser subvencionables les despeses d'animació següents:  
a) Difusió de l'estratègia en el territori d'actuació.  
b) Trobades, jornades, seminaris, congressos.  
c) Estudis, informes, publicacions.  
d) Mapes, guies, edició de material de promoció, valoració i difusió del territori, portals i pàgines Web.  
e) Intercanvi d'experiències, viatges, presència en fires i esdeveniments, fins i tot a l'estranger, etc.  
f) Projectes sectorials col·lectius, de coordinació i accions conjuntes.  
g) Posada en valor del patrimoni cultural immaterial.  
h) Despeses de personal pel que fa a assistències tècniques que puguen resultar necessàries, i despeses en aquesta matèria del personal tècnic de l'associació».  
  
Set. S'introdueix l'article 15 ter, amb la redacció següent:  
«Article 15 ter. Bestretes a les despeses de funcionament i animació dels GALP  
Els pagaments anticipats als GALP es regiran pel que s'estableix en l'article 171 de la Llei 1/2015, de 6 de febrer, d'hisenda pública, del sector públic instrumental i de subvencions.  
Els GALP podran sol·licitar el pagament de bestretes de conformitat amb l'article 62.2 del Reglament (UE) núm. 508/2014, del Parlament Europeu i del Consell, de 15 de maig de 2014. L'import d'aquesta bestreta no podrà superar el 50 % de l'ajuda pública relacionada amb els costos de funcionament i animació.  
La sol·licitud d'aquest pagament anticipat serà posterior a la resolució d'aprovació de les ajudes a les despeses de funcionament i animació que es convocaran anualment en el Diari Oficial de la Generalitat Valenciana.  
Els pagaments anticipats suposaran lliuraments de fons amb caràcter previ a la justificació, com a finançament necessari per a poder dur a terme les actuacions inherents a la subvenció».  
  
Huit. Es deroga l'apartat 3 de l'article 16, que queda redactat com segueix:  
«Article 16. Presentació de sol·licituds  
1. Les persones interessades que reunisquen les condicions previstes en l'article 8 de la present Ordre, presentaran les sol·licituds a través del model normalitzat que es publicarà en la seu electrònica de la Generalitat (www.gva.es), en la forma que es determine en la corresponent convocatòria.  
2. La presentació de la sol·licitud d'ajudes comportarà l'autorització a l'òrgan gestor per a realitzar les verificacions per via telemàtica o per qualsevol altre mitjà que resulten escaients, especialment aquelles referents a la comprovació del compliment, per part del sol·licitant, de les obligacions tributàries (estatals i de la comunitat autònoma) i enfront de la seguretat social, així com per a la comprovació directa de les dades d'identitat (DNI) i, si escau, de residència. En cas que el beneficiari expressament revoque l'autorització prèviament a l'aprovació i pagament de l'ajuda, es presentaran els documents justificatius corresponents.  
3. No s'admetran sol·licituds d'ajuda d'aquells beneficiaris o establiments que tinguen pendents de finalitzar altres accions subvencionades dins de la mateixa mesura o línia d'ajuda.  
4. No seran admeses les sol·licituds d'ajuda referents a accions que hagen sigut iniciades abans de la presentació de la sol·licitud d'ajuda.  
  
5. Haurà d'acreditar-se, mitjançant declaració responsable, la no-concurrència de cap de les circumstàncies previstes en l'article 13 de la Llei 38/2003, General de Subvencions.  
6. Així mateix, s'haurà de presentar declaració responsable de compliment de la norma sobre integració de treballadors discapacitats o, si escau, l'exempció; i així mateix, declaració de percentatge de treballadors discapacitats sobre la plantilla total tancada a 31 de desembre de l'any anterior, al de la presentació de la sol·licitud d'ajudes, d'acord amb el que es disposa en el Decret 279/2004, del Govern Valencià.  
7. Presentaran declaració signada que compleixen els criteris enumerats en l'article 10 del Reglament (UE) núm. 508/2014 del Parlament Europeu i del Consell, de 15 de maig, i així mateix, declararan no haver comès un frau a través del Fons Europeu de Pesca (FEP) o des del Fons Europeu Marítim i de Pesca (FEMP).  
8. En relació amb les declaracions responsables que s'efectuaran en models normalitzats prèviament facilitats per l'Administració, aquestes comporten que les persones/entitats interessades disposen de la documentació pertinent acreditativa de les dades declarades.  
9. La presentació d'una sol·licitud no generarà cap dret a obtindre subvenció. Igualment l'inici de les inversions prèviament a la resolució no implica cap compromís per part de l'administració sobre la concessió de l'ajuda.  
10. No seran admeses a tràmit les sol·licituds que es presenten fora del termini establit en la convocatòria, resolent-se'n la inadmissió de conformitat amb el que s'estableix en la Llei 39/2015, d'1 d'octubre de 2015, del procediment administratiu comú de les administracions públiques.  
11. Per a preservar l'efecte incentivador d'aquestes ajudes, es comprovarà, mitjançant acta de no inici funcionarial o notarial, que l'execució de la inversió l'ajuda de la qual se sol·licita no s'ha iniciat amb anterioritat a la presentació d'aquesta sol·licitud d'ajuda».  
  
Nou. L'article 18.3 queda redactat com segueix:  
«Article 18, apartat 3  
3. En cas que es constaten errades o defectes de legalitat en la proposta d'ajuda provisional del GALP, la Direcció Territorial ho comunicarà a l'entitat col·laboradora perquè, en el termini de 10 dies, puga readaptar la proposta de concessió d'ajuda provisional a la legislació vigent o corregir les errades o defectes observats».  
  
Deu. L'article 19 queda redactat com segueix:  
«Article 19. Fase de proposta  
1. Les direccions territorials emetran la proposta d'aprovació de l'ajuda, després de la verificació administrativa, sobre el terreny (si escau), i de subvencionabilitat de les sol·licituds d'ajuda presentades.  
El termini per a resoldre les ajudes serà de sis mesos a partir de la data de publicació de les convocatòries, aprovades per la Conselleria competent en matèria de pesca marítima i aqüicultura. Transcorregut aquest període sense rebre comunicació en aquest sentit, els sol·licitants podran entendre desestimades les seues peticions, només a l'efecte de la interposició de reclamacions i recursos pertinents.  
2. Es podrà limitar la quantitat dels costos subvencionables que es considere que no es justifiquen adequadament en el projecte, tant en termes de nombre com en la seua avaluació econòmica. Quan el preu dels costos admissibles proposats pel sol·licitant siga superior al valor de mercat, es podrà proposar la possible no concessió o la reducció de l'ajuda».  
  
Onze. La disposició addicional primera queda redactada com segueix:  
«Disposició addicional primera. Requisits de notificació, comunicació o exempció  
Els projectes de DLP, que es financen en el marc del FEMP, poden estar relacionats o no amb la pesca.  
En el cas dels relacionats amb la pesca, les ajudes al desenvolupament local participatiu es troben expressament previstes en l'art. 35 i cc. del Reglament (UE) 1303/2013, així com, en l'art. 60 ss. del Reglament (UE) 508/2014; aquest últim, en el seu art. 8.2, disposa que els pagaments efectuats pels estats membres amb base en el citat reglament, no es troben afectats pels arts. 107, 108 i 109 del TFUE, dins l'àmbit d'aplicació de l'article 42 de TFUE.  
En el cas dels projectes no relacionats amb la pesca, s'acolliran al Reglament (UE) 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, de 24 de desembre).  
Han de complir-se les condicions previstes en el Reglament (UE) 1407/2013, en particular:  
1) No podrà aplicar-se a les empreses que operen en els sectors determinats en el punt 1 de l'article 1 de l'esmentat Reglament:  
a) Les ajudes concedides en les empreses que operen en els sectors de la pesca i l'aqüicultura, regulades en el Reglament (CE) núm. 104/2000, del Consell.  
b) Les ajudes concedides en les empreses dedicades a la producció primària de productes agrícoles.  
c) Les ajudes concedides en les empreses que operen en el sector de la transformació i comercialització dels productes agrícoles, en els casos següents:  
i) quan l'import de l'ajuda es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades.  
ii) quan l'ajuda estiga supeditada al fet que, una part o la seua totalitat, es repercutisca als productors primaris.  
d) Les ajudes a activitats relacionades amb l'exportació a tercers països o Estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució, o a altres despeses corrents vinculades a l'activitat exportadora.  
e) Les ajudes condicionades a la utilització de productes nacionals en lloc d'importats.  
2) L'import total sota aquest concepte de minimis, concedida per un Estat membre a una única empresa, no excedirà de 200.000 euros (100.000 euros quan es realitzen, per compte d'altri, operacions de transport de mercaderies per carretera), en un període de tres exercicis fiscals.  
Aquestes ajudes de minimis no podran utilitzar-se per a l'adquisició de vehicles de transport de mercaderies per carretera.  
Se sol·licitarà a les entitats beneficiàries, una declaració responsable sobre unes altres ajudes de minimis (subjectes a aquest reglament o a altres reglaments de minimis), concedides en l'exercici fiscal corrent i en els dos exercicis anteriors. Aquest període presenta a més un caràcter mòbil, és a dir que, per a tota nova ajuda de minimis que es concedisca, s'ha de calcular la quantia total d'ajudes de minimis atorgades en l'exercici fiscal present i en els anteriors. El moment en què s'ha de considerar concedida una ajuda de minimis és aquell en què es reconega en l'empresa el dret legal a rebre l'ajuda, en virtut del règim jurídic nacional aplicable.  
3) Serà aplicable a les ajudes transparents, aquelles l'equivalent de subvenció bruta de les quals puga calcular-se prèviament amb precisió, sense necessitat d'efectuar una avaluació de risc.  
4) Hauran de respectar-se les regles d'acumulació de les ajudes:  
Les ajudes de minimis concedides d'acord amb el present Reglament podran acumular-se amb les ajudes de minimis concedides d'acord amb el Reglament (UE) núm. 360/2012 de la Comissió, fins al límit màxim establit en aquest últim Reglament. Podran acumular-se amb ajudes de minimis concedides d'acord amb altres reglaments de minimis, fins al límit màxim pertinent que s'estableix en l'article 3, apartat 2, del present Reglament.  
Les ajudes de minimis no s'acumularan amb cap ajuda estatal en relació amb les mateixes despeses subvencionables, o amb ajuda estatal per a la mateixa mesura de finançament de risc, si aquesta acumulació excedira de la intensitat d'ajuda o de l'import d'ajudes superior corresponent, fixat en les circumstàncies concretes de cada cas per un reglament d'exempció per categories o una decisió, adoptats per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics, podran acumular-se amb altres ajudes estatals concedides en virtut d'un reglament d'exempció per categories o d'una decisió, adoptats per la Comissió.  
5) A més haurà d'obtindre's una altra declaració responsable de la beneficiària, sobre altres ajudes acollides per als mateixos costos subvencionables, o amb ajuda estatal per a la mateixa mesura de finançament de risc, amb la finalitat de comprovar que no se superen els límits de l'apartat 2 de l'article 5 del Reglament».


Còpia Permalink ELI